Britene ble involvert i området tidlig på 1800-tallet. I 1802 ble det undertegnet en traktat med sultanen av Lahej, som hadde benyttet Aden som havn for angrep mot skipsfarten. Det britiske ostindiakompaniet tok kontroll over Aden i 1839. Kompaniet mente byen kunne bli viktig for handelen med India. Aden hadde da lenge vært i tilbakegang og hadde rundt 500 innbyggere. Etter at britene sikret seg Aden i 1839, ble havnebyen administrert av generalguvernøren i India, først underlagt Bombay presidentskap.